Flere elever på Tech College Aalborg må spejde langt efter en praktikplads. I stedet er de nødsaget til at gå i skolepraktik. Bestyrelsesformand i DI Byggeri i Nordjylland kalder det et byfænomen.

Én ting er at sidde på skolebænken og dygtiggøre sig. En anden ting er at komme ud at  bruge sin viden i praksis. Sidstnævnte er ikke helt lige til for alle eleverne på Tech College i Aalborg. I hvert fald ikke dem der drømmer om at komme i lære hos en mester. Derfor har Tech College Aalborg lige nu 55 elever i skolepraktik på tømreruddannelsen fra 2021-holdet, hvor 317 blev optaget. Problem i storbyerne På landsplan er mere end 3300 i skolepraktik, fordi de ikke kan finde en læreplads. En stor del af problemet skyldes geografi, lyder det fra Michael Jørgensen, der er bestyrelsesformand i DI Bygggeri i Nordjylland. - Det er ikke nemt at få en ung mand, der bor i Nørresundby til at køre til Hobro eller til Aars for at komme i lære, blot fordi man mangler dem der, siger han og fortsætter: - Praktikpladserne er ikke placeret geografisk, så det altid lige passer i forhold til efterspørgslen. Det er et byfænomen, at eleverne går i skolepraktik. Ude på de mindre skoler er der ikke på samme måde folk, der går i skolepraktik. TV2 Nord fortalte tidligere historien om 17-årige Magnus Storch, som søger en læreplads i Aalborg-området, og som den seneste tid har været ude med intet mindre end 40 ansøgninger i både Nørresundby, Aalborg, Kongerslev, Aabybro og Brønderslev. Ingen er dog vendt tilbage endnu. VIDEO: Se indslaget herunder - Andre veje at gå Trods det fortæller Michael Jørgensen, at der aldrig har været så mange elever i lære ude i virksomhederne. Han anerkender imidlertid, at det kan være svært at få en praktikplads som tømrer. - Der er ingen tvivl om, at især tømreruddannelsen er meget populær, og mange vælger den. Måske skulle en del af dem, der går på tømreruddannelsen se, om der var andre veje at gå. Vi har jo rigtig mange håndværkeruddannelser, som mangler endnu flere elever end lige tømrerne, lyder det fra bestyrelsesformanden for DI Byggeri i Nordjylland.